
Θεσσαλονίκη, 3 Αυγούστου 2026
 
Δελτίο Τύπου
 
«Απο-τύπωμα τέχνης: H καλλιτεχνική τυπογραφία»
Νέα έκθεση ετοιμάζεται στο Τελλόγλειο
 
·      Η έκθεση γίνεται σε συνδιοργάνωση του Τελλογλείου Ιδρύματος και του Ιδρύματος Ωνάση
 
 
Το σύνολο των χειροποίητων βιβλίων τέχνης των εκδόσεων «Διάττων» συναντά έργα από τη μόνιμη συλλογή του Τελλογλείου Ιδρύματος, με στοιχεία της τυπογραφίας και έργα ιδιωτικών συλλογών από τις 27 Οκτωβρίου στο Τελλόγλειο.
Αυτόν τον ιδιαίτερο κόσμο της καλλιτεχνικής τυπογραφίας και των εμβληματικών χειροποίητων βιβλίων ετοιμάζεται πυρετωδώς να… ξεφυλλίσει το Τελλόγλειο στην έκθεση με τίτλο «Απο-τύπωμα τέχνης: Η καλλιτεχνική τυπογραφία», η οποία τελεί υπό την αιγίδα της Α.Ε. του Προέδρου της Δημοκρατίας κυρίου Κωνσταντίνου Αν. Τασούλα. 
Η έκθεση συνδιοργανώνεται από το Τελλόγλειο Ίδρυμα Τεχνών ΑΠΘ και το Ίδρυμα Ωνάση, ενώ υποστηρικτές είναι το Υπουργείο Πολιτισμού, το Αριστοτέλειο Πανεπιστήμιο Θεσσαλονίκης και η Περιφέρεια Κεντρικής Μακεδονίας σε συνεργασία με τις εκδόσεις «Διάττων». 
 
Αξίζει να σημειωθεί πως οι εκδόσεις «Διάττων» ιδρύθηκαν από τον Νίκο Βοζίκη το 1984 και ξεχωρίζουν για την εξειδίκευση και τη συστηματική παραγωγή συλλεκτικών εκδόσεων για έργα λογοτεχνών (Διονύσιου Σολωμού, Ανδρέα Κάλβου, Κωνσταντίνου Καβάφη, Γιάννη Ρίτσου, Λόγγου, Αισώπου κ.ά.) με αυθεντικά χαρακτικά πολλών σύγχρονων, κυρίως Ελλήνων, καλλιτεχνών (Γιώργης Βαρλάμος, Γιάννης Ψυχοπαίδης, Χρόνης Μπότσογλου, Μιχάλης Αρφαράς, Μανώλης Χάρος, Άρια Κομιανού, Γιάννης Στεφανάκις,  κ.ά.). Μετά από σαράντα χρόνια στο κέντρο της Αθήνας, το τυπογραφείο των εκδόσεων «Διάττων» συνεχίζει τη διαδρομή του στο Κορωπί ως Γουτεμβέργειο Τυπογραφείο ΔΙΑΤΤΩΝ / ONASSIS, με άρτια υποδομή, κρατώντας ζωντανή την τέχνη της κλασικής τυπογραφίας. 
Επίσης μια ξεχωριστή ενότητα στην έκθεση θα αποτελεί ένα ιδιαίτερο σύνολο καλλιτεχνικών βιβλίων ευγενικό δάνειο από την προσωπική του συλλογή του Αντώνη Σ. Παπαδημητρίου, Προέδρου του Ιδρύματος Ωνάση. Οι εμβληματικές αυτές συλλεκτικές εκδόσεις ενώνουν μεγάλα ονόματα εικαστικών (Georges Bracque, Erni, Tavy Notton, Maro Vandorou) με σπουδαία κείμενα (Σοφοκλή, Maeterlinck, παρτιτούρες του Ξενάκι, T.S. Eliot) σε καλλιτεχνικές βιβλιοδεσίες, σε δημιουργίες συνολικών έργων υψηλής αισθητικής.
Τη γενική ευθύνη της έκθεσης έχει η Ομοτ. Καθηγήτρια ΑΠΘ και Γενική Διευθύντρια του Τελλογλείου, Αλεξάνδρα Γουλάκη – Βουτυρά και την επιμέλεια ο Δρ Ιστορίας Τέχνης Miguel F. Belmonte.
Να σημειωθεί πως στο πλαίσιο της έκθεσης θα λειτουργήσουν εκπαιδευτικά προγράμματα σε συνεργασία με τον κ. Βοζίκη και το Γουτεμβέργειο Τυπογραφείο ΔΙΑΤΤΩΝ / ONASSIS.
 
 
Λεζάντες φωτογραφιών: 
Εικόνες 01
o   Άποψη του Γουτεμβέργειου Τυπογραφείου ΔΙΑΤΤΩΝ / ONASSIS, 2026.
 
Εικόνα 03
o   Λόγγος, Δάφνις και Χλόη. Ξυλογραφίες και λιθογραφίες του Γιώργη Βαρλάμου, μετάφραση του Ρόδη Ρούφου, Διάττων, Αθήνα, 2008. 
 
Εικόνες  07
o   Ησίοδος, Théogonie (Θεογονία). Οξυγραφίες του Georges Braque, Adrien Maeght Éditeur, Παρίσι, 1955. Συλλογή Αντώνη Σ. Παπαδημητρίου. 
 
Εικόνα 08
o   Ιωάννη Αποκάλυψη. Χαρακτικά σε λινόλεουμ του Χρήστου Γεωργίου, Γουτεμβέργειο Τυπογραφείο ΔΙΑΤΤΩΝ / ONASSIS, 2026.
 
 
Εικόνα 10
o   Κωνσταντίνος Καβάφης, Ποιήματα. Χαλκογραφίες του Χρήστου Σανταμούρη, Διάττων, Αθήνα, 2018. 
 
 
Εικόνα 12
· Τυπογραφικά στοιχεία, Γουτεμβέργειο Τυπογραφείο ΔΙΑΤΤΩΝ / ONASSIS, 2026.

